Matrikulante bereik weer groot prestasie | Netwerk24
Matrikulante bereik weer groot prestasie
Deur Christiaan.Cloete 11 Januarie 2017 06:01
Enkele van die Hoërskool Diamantveld se uitblinkers in die 2016 nasionale seniorsertifikaat-eksamen saam met hul skoolhoof. Van links is, voor: Charlize Swanepoel (agt onderskeidings) en Carlo Visser (sewe onderskeidings); middel: Eduard van den Heever (agt onderskeidings) en Natasha Theron (sewe onderskeidings); agter: Janelle Badenhorst (sewe onderskeidings), Mareth Hugo (skoolhoof) en Junior Fourie (sewe onderskeidings). Foto: Christiaan Cloete
Die Hoërskool Diamantveld is as die topskool in die Noord-Kaap op die Noord-Kaapse onderwysdepartement se matriektoekennings aangewys, wat verlede week by Taberna Dei Diamantstad in Kimberley gehou is.
Skoolhoof Mareth Hugo sê hulle is oorstelp oor die skool se fantastiese prestasie.
“Dit is die derde keer sedert 1998 wat ons dié prestasie behaal.
“Sowat 86% van ons leerlinge het universiteitstoelating verwerf. Die skool het ook die ontwykende 100%-slaagsyfer bereik.
“Vyf van ons leerlinge, wat ook etlike onderskeidings behaal het, is in die pro­vinsiale top 20-groep ingesluit.
“Dit is ’n ongelooflike prestasie wat bo verwagtinge en gebede was. Dit spreek van uitnemendheid.
“Die leerlinge het regtig hul uiterste bes binne hul vermoëns gegee. Niemand het verskonings gesoek of gevind nie.
“Hindernisse het niemand gekeer nie. Ons het alles gedoen om kinders te motiveer om die doelwitte te bereik, en ons het.
“Die personeel was bemoeid met die leerlinge se sukses. Hulle het die altesaam 141 leerlinge geliefd en gekoester laat voel en hulle met boodskappe van bemoediging deur die eksamen van ses weke gedra.
“Dit is ’n teelaarde vir prestasie en ’n grootse spanpoging.”
Volgens haar is geloof klein, maar genade groot.
“Ons het ’n oorheersende gevoel van dankbaarheid.”